তথ্যবিবরণী                                                                                           নম্বর: ১৭৩

**শিক্ষার্থীদেরকে সৎ, চরিত্রবান ও দেশপ্রেমিক হওয়ার আহ্বান জানালেন ধর্মমন্ত্রী**

ইসলামপুর (জামালপুর), ২৮ আষাঢ় (১২ জুলাই):

শিক্ষার্থীদেরকে সৎ, চরিত্রবান ও দেশপ্রেমিক হওয়ার আহ্বান জানিয়েছেন ধর্মমন্ত্রী মোঃ ফরিদুল হক খান।

আজ জামালপুরের ইসলামপুরে ফরিদুল হক খান দুলাল অডিটরিয়ামে ২০২৪ সালের এসএসসি ও সমমানের পরীক্ষায় জিপিএ-৫ প্রাপ্ত শিক্ষার্থীদের সংবর্ধনা অনুষ্ঠানে মন্ত্রী এ আহ্বান জানান।

ধর্মমন্ত্রী বলেন, ভালো কিছু করার জন্য অবশ্যই ভালো মানুষ হতে হবে। চারিত্রিক সততা থাকতে হবে। দেশকে ভালোবাসতে হবে। মানুষকে ভালোবাসতে হবে।

শিক্ষার্থীদের উদ্দেশ্যে ধর্মমন্ত্রী বলেন, সাদাকে সাদা আর কালোকে কালো বলার মতো সাহসী হতে হবে। আত্মসম্মানবোধ থাকতে হবে। মানুষকে অসম্মান করা যাবে না। দরিদ্র, অসহায় ও পিছিয়েপড়া মানুষের দিকে সহায়তার হাত বাড়িয়ে দিতে হবে। আত্মত্যাগ করতে হবে। এই কয়েকটি গুণ অর্জন করতে পারলে প্রকৃত অর্থে মানুষ হয়ে ওঠা সম্ভব হবে।

ধর্মমন্ত্রী বলেন, তথ্য প্রযুক্তির কল্যাণে সারা পৃথিবীটাই বর্তমানে গ্লোবাল ভিলেজ। তুমি-আমি প্রত্যেকেই এখন দেশের সীমানা ছাড়িয়ে বিশ্ব নাগরিক। আর এই বিশ্ব নাগরিক হিসেবে নিজেকে প্রমাণ করতে হবে। বিশ্বের অন্যান্য দেশের নাগরিকদের সাথে প্রতিযোগিতায় টিকে থাকতে হবে, সেরাদের সেরা হতে হবে।

পরিশ্রমের গুরুত্ব তুলে ধরে ধর্মমন্ত্রী বলেন, পরিশ্রম ছাড়া মেধা অর্থহীন। পরিশ্রমে মেধা বিকশিত হয়। পরিশ্রম না করলে মেধার স্ফুরণ ঘটে না। পরিশ্রম ও অধ্যবসায়ের মাধ্যমেই নিজের সীমাবদ্ধতা বা দুর্বলতাকে অতিক্রম করা সম্ভব। এজন্য সবসময় পরিশ্রমী ও অধ্যবসায়ী হতে হবে। সামনের দিনগুলোতে তোমাদেরকে আরো বেশি পরিশ্রম করতে হবে। যে যত বেশি পরিশ্রম করতে পারবে তার এগিয়ে চলার পথ তত বেশি মসৃণ হবে।

শিক্ষার্থীদেরকে তারুণ্যের অভিযাত্রী আখ্যা দিয়ে ধর্মমন্ত্রী বলেন, তরুণ বয়সে সকলের মাঝেই কিছুটা দুরন্তপনা থাকে। এটাই তারুণ্যের বৈশিষ্ট্য বা ধর্ম। তবে সবকিছুরই একটি সীমারেখা বা যৌক্তিক ব্যাখা থাকা প্রয়োজন। তোমার প্রতিটি প্রদক্ষেপই যেন সুবিবেচনাপ্রসূত হয়। কোনটি তোমার জন্য মঙ্গলজনক আর কোনটি তোমার জন্য ক্ষতিকর-এই বিবেচনা তোমার মধ্যে থাকতে হবে। এমন কিছু করো না যেটা তোমার জন্য আত্মঘাতী হয়। তোমার পিতামাতার মান-সম্মান ভূলুণ্ঠিত হয়, তুমি বিপদে পড়ো। তিনি শিক্ষার্থীদেরকে ধূমপান, মাদক ও মোবাইল বা অনলাইন গেম থেকে দূরে থাকার অনুরোধ জানান।

ঢাকাস্থ ইসলামপুর উপজেলা ছাত্র কল্যাণ পরিষদের সভাপতি মোঃ গোলাম রব্বানীর জনির সভাপতিত্বে অনুষ্ঠিত সংবর্ধনা অনুষ্ঠানে বিশেষ অতিথির বক্তৃতা করেন জেলা প্রশাসক মোঃ শফিউর রহমান, ইসলামপুর উপজেলা পরিষদ চেয়ারম্যান অ্যাডভোকেট আব্দুস ছালাম, উপজেলা নির্বাহী কর্মকর্তা মোঃ সিরাজুল ইসলাম, জেলা শিক্ষা অফিসার এস এম মোজাম্মেল হাসান, উপজেলা মাধ্যমিক শিক্ষা অফিসার গোলাম মোস্তফা প্রমুখ বক্তৃতা করেন।

শেষে জিপিএ-৫ প্রাপ্ত শিক্ষার্থীদের হাতে প্রশংসাপত্র তুলে দেন অতিথিবৃন্দ।

#

আবুবকর/সায়েম/সঞ্জীব/শামীম/২০২৪/২০৪৫ ঘণ্টা

তথ্যবিবরণী                                                                                           নম্বর: ১৭২

**প্রধানমন্ত্রী শেখ হাসিনা অন্তর্ভুক্তিমূলক সামাজিক নিরাপত্তা কর্মসূচি বাস্তবায়ন করছে**

 **-- অর্থ প্রতিমন্ত্রী**

চট্টগ্রাম, ২৮ আষাঢ় (১২ জুলাই):

অর্থ প্রতিমন্ত্রী ওয়াসিকা আয়শা খান বলেছেন, প্রধানমন্ত্রী শেখ হাসিনা দারিদ্র্য নিরসনে বহুমুখী কার্যক্রম গ্রহণ এবং অন্তর্ভুক্তিমূলক সামাজিক নিরাপত্তা কর্মসূচি বাস্তবায়ন করছেন। গত ১৬ বছরে সামাজিক নিরাপত্তা খাতে মোট বরাদ্দ প্রদান করা হয়েছে প্রায় ৯ লাখ কোটি টাকা। দক্ষিণ এশিয়া অঞ্চলে সামাজিক নিরাপত্তায় এতো বেশি বরাদ্দ বিরল।

অর্থ প্রতিমন্ত্রী আজ চট্টগ্রাম সার্কিট হাউসে চট্টগ্রাম জেলা সমাজসেবা কার্যালয় আয়োজিত ৬টি জটিল রোগে আক্রান্ত রোগীদের এককালীন আর্থিক সহায়তার চেক বিতরণ অনুষ্ঠানে প্রধান অতিথির বক্তৃতায় এসব কথা বলেন।

অর্থ প্রতিমন্ত্রী বলেন, জাতির পিতা সংবিধানে অসহায় মানুষের জন্য সরকারি সাহায্য লাভের অধিকার অন্তর্ভুক্ত করে সামাজিক নিরাপত্তাকে রাষ্ট্রীয় কাঠামোর অন্তর্ভুক্ত করেন। তিনি ভূমি ও গৃহহীন মানুষের পুনর্বাসন করেন। এরই ধারাবাহিকতায় বঙ্গবন্ধুকন্যা প্রধানমন্ত্রী শেখ হাসিনা ১৯৯৬ সালে সরকার গঠন করে গৃহহীন ও ছিন্নমূল মানুষের জন্য আশ্রয়ণ, ঘরে ফেরা, একটি বাড়ি একটি খামার, বয়স্ক ভাতা ও বিধবা ভাতার মতো সামাজিক নিরাপত্তা কর্মসূচিগুলো চালু করেন। তিনি বলেন, বিভিন্ন মেগা প্রকল্প বাস্তবায়নের সাথে সাথে কমিউনিটি ক্লিনিক ব্যবস্থার মাধ্যমে স্বাস্থ্যসেবা পৌঁছে গেছে সাধারণ মানুষের দোরগোড়ায়। বেড়েছে গড় আয়ু, কমেছে শিশু ও মাতৃমৃত্যুহার।

চট্টগ্রামের অতিরিক্ত জেলা প্রশাসক গোলাম মোর্শেদ খানের সভাপতিত্বে অনুষ্ঠানে উপস্থিত ছিলেন জেলা সমাজ সেবা কার্যালয়ের উপপরিচালক মোঃ ফরিদুল আলম, স্বাচিপ চট্টগ্রামের সহসভাপতি ডা. নাসির উদ্দিন মাহমুদ-সহ জেলা পুলিশ ও বিভিন্ন সরকারি দপ্তরের কর্মকর্তাবৃন্দ।

চট্টগ্রাম মহানগরের ক্যান্সার, কিডনি, লিভার সিরোসিস, স্ট্রোকে প্যারালাইজড, জন্মগত হৃদরোগ ও থালাসেমিয়া রোগে আক্রান্ত ১৪১ জন রোগী ও রোগীর স্বজনদের মাঝে ৫০ হাজার টাকা করে ৭০ লাখ ৫০ হাজার টাকার চেক বিতরণ করেন প্রতিমন্ত্রী।

একই দিন বিকেলে প্রতিমন্ত্রী চট্টগ্রামের জহুর আহমদ চৌধুরী স্টেডিয়ামে বাংলদেশ অটোমোবাইল এসোশিয়েশন আয়োজিত ‘ন্যাশনাল কার্টিং চ্যাম্পিয়নশিপ এন্ড ট্যালেন্ট হান্ট’ প্রতিযোগিতার উদ্বোধন করেন।

#

আলমগীর/সায়েম/রফিকুল/সেলিম/২০২৪/২০৪৫ ঘণ্টা

তথ্যবিবরণী                                                                                           নম্বর: ১৭১

**স্বাধীন সত্তায় বেঁচে থাকার প্রেরণা জুগিয়েছিলেন কবি নজরুল**

 **-- মৎস্য ও প্রাণিসম্পদ মন্ত্রী**

মুরাদনগর (কুমিল্লা), ২৮ আষাঢ় (১২ জুলাই):

বিদ্রোহী গানের সুরে নজরুল যেমন মুক্তির পথ দেখাতেন, জাতির পিতা বঙ্গবন্ধু শেখ মুজিবুর রহমানও তেমনি একই বিদ্রোহের সুরে স্বাধীনতা এনে দিয়েছেন বলে মন্তব্য করেছেন মৎস্য ও প্রাণিসম্পদ মন্ত্রী মোঃ আব্দুর রহমান।

আজ কুমিল্লার মুরাদনগর উপজেলায় ৬ নং পূর্ব বাঙ্গঁরা ইউনিয়ন পরিষদ আয়োজিত বিশ্ব বঙ্গ সাহিত্য ও সংস্কৃতি সম্মেলনের বাংলাদেশ সম্মেলন-২০২৪ অনুষ্ঠানে প্রধান অতিথি হিসেবে বক্তব্য প্রদানকালে মন্ত্রী এ মন্তব্য করেন।

মন্ত্রী বলেন, কবি নজরুলের পথ ধরে বঙ্গবন্ধু আমাদের দিয়ে গিয়েছেন স্বাধীন সত্তায় বেঁচে থাকার অধিকার, স্বাধীনভাবে স্বপ্ন দেখার অধিকার। বঙ্গবন্ধু কবি নজরুলকে নিজের হৃদয়ে এমনভাবে ধারণ করেছিলেন যে, স্বাধীনতার পরে অবহেলায় পড়ে থাকা নজরুলকে খুঁজে বের করে স্বাধীন দেশে ফিরিয়ে আনলেন এবং জাতীয় কবির মর্যাদা দিলেন।

মন্ত্রী আরো বলেন, নজরুল আমাদের বিদ্রোহ, আমাদের সাম্য ও গণমানুষের কবি। স্বাধীন চেতনায় মানুষ হয়ে বাঁচবার উৎসাহ দিয়েছিলেন বাঙালি জাতিকে। ব্রিটিশ শাসনের জিঞ্জির ভেঙে মুক্ত আলোয় আলোকিত হওয়ার স্বপ্ন দেখেই তিনি সেদিন বিদ্রোহী কবিতা রচনা করেছিলেন। তিনি শিকল ভাঙার যে প্রচেষ্টা কবিতার মাধ্যমে নিয়েছিলেন তার ফলেই তিনি আমাদের জাতীয় মহাকবি। এ জাতিকে মাথা তুলে দাঁড়াবার উদাহরণ হিসেবেই তিনি সারা জীবন আমাদের মাঝে বেঁচে থাকবেন।

মন্ত্রী বলেন, নজরুলের বিদ্রোহের সুরে আন্দোলিত হয়ে হাজার হাজার মানুষ স্বাধীনভাবে বাঁচবার সংগ্রামে সেদিন ঝাঁপিয়ে পড়েছিল। বিদ্রোহী গানের সুরে নজরুল যেমন মুক্তির পথ দেখাতেন ঠিক জাতির পিতা বঙ্গবন্ধু শেখ মুজিবুর রহমানও তেমন করে একই বিদ্রোহের সুরে ৭ই মার্চের ভাষণে বলেছিলেন, ‘এবারের সংগ্রাম স্বাধীনতার সংগ্রাম, এবারের সংগ্রাম আমাদের মুক্তির সংগ্রাম। আমি প্রধানমন্ত্রিত্ব চাই না, আমি এদেশের মানুষের অধিকার চাই’।

মৎস্যমন্ত্রী বলেন, নজরুলের যথার্থ মূল্যায়ন তখনই সম্ভব হবে যখন আমরা আপাদমস্তক নজরুলকে চিনব, আমরা নজরুলকে চর্চা করব, আমাদের কর্মপ্রেরণায় আমরা নজরুলকে ধারণ করব। তাহলেই তাঁর মূল্যায়ন আমরা সঠিকভাবে করতে পারব। তিনি নজরুল নার্গিসের স্মৃতিবিজড়িত মুরাদনগরের এই স্থানকে ধরে রাখার উদ্দেশ্যে নজরুল নার্গিস গবেষণা কেন্দ্র গঠনের প্রয়াস নেয়ার আহ্বান জানান এবং এ বিষয়ে সহযোগিতার প্রয়োজন হলে তা প্রদানের আশ্বাস প্রদান করেন।

#

নাজমুল/সায়েম/সঞ্জীব/সেলিম/২০২৪/২০৩৫ ঘণ্টা

তথ্যবিবরণী                                                                                         নম্বর: ১৭০

**কোভিড-১৯ সংক্রান্ত সর্বশেষ প্রতিবেদন**

ঢাকা, ২৮ আষাঢ় (১২ জুলাই):

          স্বাস্থ্য অধিদপ্তরের তথ্যানুযায়ী বৃহস্পতিবার সকাল ৮টা থেকে আজ শুক্রবার সকাল ৮টা পর্যন্ত ২৪ ঘণ্টায় দেশে ১৫ জনের শরীরে করোনা সংক্রমণ শনাক্ত করা হয়েছে। এ সময় ২৯২ জনের নমুনা পরীক্ষা করা হয়েছে। নমুনা পরীক্ষার বিপরীতে রোগী শনাক্তের হার ৫ দশমিক ১৪ শতাংশ।

          গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৯৮ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৮ হাজার ৬৭৩ জন।

#

দাউদ/সায়েম/রফিকুল/সেলিম/২০২৪/১৭০৫ ঘণ্টা

তথ্যবিবরণী                                                                                                    নম্বর: ১৬৯

**৪২ ইঞ্চি** ব্যাসের আনোয়ারা-ফৌজদারহাট পাইপলাইনের

ক্ষতিগ্রস্ত পাইপ মেরামত ও গ্যাস কমিশনিং সম্পন্ন

 ঢাকা, ২৮ আষাঢ় (১২ জুলাই):

আজ সকালে জিটিসিএল’-এর ৪২ ইঞ্চি ব্যাসের আনোয়ারা-ফৌজদারহাট পাইপলাইনের ক্ষতিগ্রস্ত পাইপ দ্রুততম সময়ে মেরামত ও গ্যাস কমিশনিং সম্পন্ন হয়েছে।

বিকেল হতে গ্যাস সরবরাহ স্বাভাবিক হবে। LNG supply ও গ্যাসগ্রিডের Pressure (বর্তমান ৭০ PSI) এর সাথে synchronise করে পর্যায়ক্রমে গ্যাস সঞ্চালন ও চাপ বৃদ্ধি করা হচ্ছে।

উল্লেখ্য, কর্ণফুলী টানেল ও কাফকো-এর মধ্যবর্তী স্থানে গত ৯ জুলাই বেলা ৫টায় দুর্ঘটনায় ৪২ ইঞ্চি ব্যাসের আনোয়ারা-ফৌজদারহাট পাইপলাইন ছিদ্র/ক্ষতিগ্রস্ত হয়।

বিদ্যুৎ, জ্বালানি ও খনিজ সম্পদ প্রতিমন্ত্রী  নসরুল হামিদ সকল পাইপলাইনের  ম্যাপ রাখার নির্দেশ দিয়ে বলেন, ম্যাপিং হাতে থাকলে এরকম দুর্ঘটনা ঘটবে না। গ্রাহক ভোগান্তি লাঘব করতে  নিয়মিত মনিটরিং বাড়াতে হবে। এ সময় তিনি অনাকাঙ্ক্ষিত এই ঘটনার জন্য গ্রাহকদের কাছে দুঃখ প্রকাশ করেন।

                                                     #

আসলাম/সায়েম/সঞ্জীব/রফিকুল/আব্বাস/২০২৪/১৯৪০ ঘণ্টা

তথ্যবিবরণী                                                                                                    নম্বর: ১৬৮

**রোহিঙ্গা প্রত্যাবাসন শুরুতে ইতিবাচক মিয়ানমার**

**নরেন্দ্র মোদির সাথে বিমসটেক পররাষ্ট্রমন্ত্রীদের সাক্ষাৎ**

 ঢাকা, ২৮ আষাঢ় (১২ জুলাই):

মিয়ানমারের পররাষ্ট্রমন্ত্রী থান সুই (Than Swe) রোহিঙ্গা প্রত্যাবাসন শুরুর বিষয়ে ইতিবাচক সাড়া দিয়েছেন।

ভারতের রাজধানী নয়াদিল্লিতে বিমসটেক দেশগুলোর পররাষ্ট্রমন্ত্রীদের দ্বিতীয় রিট্রিটে যোগদানের পাশাপাশি ড. হাছান মাহ্‌মুদের সাথে দ্বিপক্ষীয় বৈঠকে মিয়ানমারের পররাষ্ট্রমন্ত্রী তার এ মনোভাব ব্যক্ত করেন।

রিট্রিটের প্রথম দিন বৃহস্পতিবার সন্ধ্যায় এই বৈঠকে ড. হাছান মিয়ানমারের পররাষ্ট্রমন্ত্রীকে তাদের পূর্বের আলোচনাগুলোর কথা স্মরণ করিয়ে দিয়ে বলেন, মিয়ানমার দীর্ঘদিন ধরে বলে আসছে যে, তারা তাদের দেশ থেকে জোরপূর্বক উদ্বাস্তু হয়ে বাংলাদেশে আশ্রিত নাগরিক রোহিঙ্গাদের ফেরত নিতে সম্মত আছে। কিন্তু এটি কার্যে পর্যবসিত হওয়ার চিহ্ন এখনো পরিলক্ষিত হয়নি।

‘প্রত্যাবাসন প্রক্রিয়া শুরু হলেই কেবল মিয়ানমার তাদের প্রতিশ্রুতি রক্ষার নজির রাখতে পারে’ উল্লেখ করে বিষয়টির ওপর গভীর গুরুত্বারোপ করেন তিনি।

মিয়ানমারের পররাষ্ট্রমন্ত্রী থান সুই এ ব্যাপারে ইতিবাচক সাড়া দেন এবং তার সরকারের সাথে আলোচনা করে দ্রুত প্রত্যাবাসন শুরুর অভিপ্রায় পুনর্ব্যক্ত করেন।

এদিকে রিট্রিটের শেষ দিন শুক্রবার ভারতের প্রধানমন্ত্রী নরেন্দ্র মোদির সাথে সৌজন্য সাক্ষাৎ করেছেন বিমসটেক পররাষ্ট্রমন্ত্রীরা।

এ দিন সকালে নয়াদিল্লির কল্যাণ মার্গে প্রধানমন্ত্রীর বাসভবন পঞ্চবটিতে বাংলাদেশের পররাষ্ট্রমন্ত্রী ড. হাছান মাহ্‌মুদ-সহ রিট্রিটে যোগদানকারী ভুটান, ভারত, মিয়ানমার, শ্রীলঙ্কা ও থাইল্যান্ডের পররাষ্ট্রমন্ত্রীরা ও নেপালের পররাষ্ট্র সচিব ভারতের প্রধানমন্ত্রী নরেন্দ্র মোদির (Narendra Modi) সাথে এই সৌজন্য সাক্ষাতে অংশ নেন। ভারতের প্রধানমন্ত্রী তাদের সাথে কুশলাদি ও সংক্ষিপ্ত মতবিনিময় শেষে ফটোসেশনে অংশ নেন।

দক্ষিণ ও দক্ষিণ-পূর্ব এশিয়ার ৭টি দেশের আঞ্চলিক জোট ‘বে অভ বেঙ্গল ইনিশিয়েটিভ ফর মাল্টিসেক্টরাল, টেকনিকাল এন্ড ইকোনমিক কোঅপারেশন (বিমসটেক)’ সদস্য রাষ্ট্রগুলোর পররাষ্ট্রমন্ত্রীরা এই রিট্রিটে বিমসটেক প্রক্রিয়াকে আরো শক্তিশালী করার বিভিন্ন উপায় নিয়ে আলোচনায় অংশ নেন। পররাষ্ট্রমন্ত্রী হাছান মাহ্‌মুদ সম্মেলনে বাংলাদেশের কার্যকর অবস্থান তুলে ধরার পাশাপাশি ভারতের পররাষ্ট্রমন্ত্রী ড. এস জয়শঙ্করের (Dr. S. Jaishankar) সাথেও সংক্ষিপ্ত পার্শ্ববৈঠকে নিত্যপণ্য আমদানি সুবিধা অব্যাহত রাখা ও তিস্তা প্রকল্পের জন্য কারিগরি দল প্রেরণের বিষয়-সহ দ্বিপাক্ষিক স্বার্থ নিয়ে আলোচনা করেছেন।

                                    #

আকরাম/সায়েম/সঞ্জীব/রফিকুল/আব্বাস/২০২৪/১৯২৩ ঘণ্টা